હસીના પપ્પા તેને સમજાવવાની કોશિશ કર્યા કરતા પણ તેમની વાત હસીને કદી ગળે ન ઊતરતી. ખરેખર વાત જાણે એમ હતી કે, હસીના પપ્પા ઊંચા કુળના હતા એટલે પોતાની દીકરી પણ પોતાના જેવો મોભો ધરાવતા લોકોનાં બાળકો સાથે જ દોસ્તી કરે તેમ ઇચ્છતા હતા. હસી પોતાની દોસ્ત ખુશી વિશેની અનેક વાતો ઘરમાં કરતી રહેતી. ધીમે ધીમે હાજરી ન હોવા છતાં પણ ખુશી હસીના ઘરમાં એકદમ જાણીતી બની ગઈ. હવે એક દિવસ હસીનો જન્મદિન આવ્યો. હસી અને ખુશીના પરિવાર વચ્ચે તો કોઈ સંબંધ હતો જ નહીં, વળી હસીના પપ્પાનો આગવો વાંધો પણ હતો, એટલે હસીના જન્મદિનની ઉજવણીમાં ખુશીને આમંત્રણ ન આપવું તેમ નક્કી કરાયું. આ વાતની હસીને જાણ થઈ. નાનકડી બાળકી હસી બીજી દલીલ તો શું કરે, એણે તો મોટો ભેંકડો તાણ્યો. ખુશી વગર જન્મદિનની ઉજવણી નહીં કરું એવી જિદ્દ પકડી, પણ તેના પપ્પા ટસના મસ ન થયા. એક મસ્ત મોટી ગિફ્ટની લાલચ આપીને તેના પપ્પાએ હસીને પોતાની મરજી મુજબ મનાવી લીધી. આમ, ખુશીને બાદ કરતાં હસીના તમામ દોસ્તોને જન્મદિનની ઉજવણી માટે આમંત્રિત કરવામાં આવ્યા.